**Tájékoztató szülőknek felülvizsgálatról**

Tisztelt Szülők!

**Miért van szükség a felülvizsgálatra?**

A **kötelező, hivatalból történő** **felülvizsgálat** az első vizsgálat után egy év múlva esedékes, ezt követően háromévente ismétlődik. Célja, hogy a tanuló fejlődésében, állapotában bekövetkező változásokat felmérjük.

A kérőlapot az intézmény a szülővel együttműködve tölti ki, melyet azután a közreműködő feleknek alá kell írni (szülőnek, pedagógusoknak, fejlesztőpedagógusnak, illetve az intézmény igazgatójának is).

**Rendkívüli felülvizsgálatra** akkor van lehetőség, ha a tanuló állapotában jelentős javulás vagy romlás következik be. Az első **felülvizsgálat után**, legkorábban fél év elteltével kérheti a szülő vagy az intézmény.

**Hogyan értesítjük a szülőket az időpontról?**

A vizsgálat időpontját a szülővel/gondviselővel telefonon egyeztetjük. Ha nem tudjuk elérni, akkor az intézmény segítségét kérjük. Amennyiben a szülő két kiértesítést követően sem jelenik meg gyermekével a vizsgálaton, a 15/2013. (II. 26.) EMMI rendelet értelmében az ügyet a gyermek lakóhelye, tartózkodási helye szerint illetékes tankerületi központhoz továbbítjuk (kivéve: ha a szülő előre jelzi a távolmaradás indokát, pl. kórházi kezelés, betegség, stb.)

**Miből áll a vizsgálat?**

A felülvizsgálat során elsősorban pedagógiai-gyógypedagógiai vizsgálatot végzünk. Amennyiben a tanuló nem rendelkezik érvényes pszichológiai vizsgálati eredményekkel, úgy ezzel kiegészül a felmérés.

Ha a tanulónak érvényes magatartási, beilleszkedési nehézség diagnózisa van, illetve az intézmény viselkedési problémákat jelez a kérőlapon, **a vizsgálat részeként** **pszichológus munkatársunk intézményi (tanórai/ szabadidős tevékenység) megfigyelést végez a felmérést megelőzően**, **illetve kérdőívet töltet ki a tanuló egyik pedagógusával a viselkedési problémára irányulóan.**

A felmérés során arra keresünk választ, hogy az előző vizsgálat óta milyen pozitív vagy esetleges negatív változások következtek be a problémaként jelzett terület(ek)en.

**A pedagógiai-gyógypedagógiai vizsgálat időtartama iskolás gyermekeknél kb. 60-90 perc,** mely a gyermek haladási ütemétől, együttműködési készségétől függően változhat.

Ha pszichológiai vizsgálatra is szükség van, akkor ez az időtartam megnövekszik 90-120 perccel; tehát a tanuló felmérése összesen kb. 3-4 órát vesz igénybe.

A vizsgálatot végző szakember a felmérés kiértékelését követően tájékoztatja a szülőt az eredményekről, tapasztalatokról.

**Milyen diagnózis várható?**

A vizsgálat eredményeinek alapján –ha bármely területen elmaradást tapasztalunk– az iskolai megsegítések, fejlesztő pedagógiai ellátás folytatását javasoljuk.

A diagnózis lehet: **BTM-N** (beilleszkedési, tanulási, magatartási nehézség) vagy **SNI** (sajátos nevelési igény); a megítélés indokát a szülővel mindenkor közöljük, ezzel kapcsolatosan részletes tájékoztatást adunk. Ha a tanuló teljesítménye nagymértékű javulást mutat, melyet az iskola véleménye is megerősít, BTM-N diagnózisát megszüntetjük.

**Mit kell hozni a vizsgálatra?**

* iskolai füzetek (munkafüzetek), amelyben tanítási órán dolgoznak
* ellenőrző a beírt érdemjegyekkel vagy kinyomtatott e-napló
* ha a szülő elvált, bírósági határozat arról, hogy ki a gondviselő
* enni-, innivaló
* ha orvosi kivizsgáláson voltak, ennek eredménye, zárójelentés
* szemüveg, egyéb segédeszköz (ha a gyermek rendelkezik ilyennel)

Ha a felülvizsgálattal kapcsolatosan egyéb kérdései lennének, elérhetőségeink:

**Csongrád-Csanád Megyei Pedagógiai Szakszolgálat Makói Tagintézménye**

telefonos elérhetőség: 62/998-740

postai elérhetőség: 6900 Makó, Vásárhelyi u. 1-3.

e-mail: csmpsz.mako@gmail.com